Dan mument kruċjali: Karl jibqa' kalm, u jerġa' jgħid lil Walid fejn għandu jmur biex isib taxi malajr (għax l-aħħar darba li Walid qabad taxi f'Amman kienet 27 sena ilu). Imma Walid lanqas qed jisimgħu. Kif jidher minn dan ir-ritratt, it-tensjoni bejniethom hija kbira u ħadd minnhom ma jrid iċedi mqar pulzier minn din il-belt qadima. Fit-tielet round, dak deċiżiv, tidħol il-Palestina. Bħal dejjem. Walid għandu l-familja minn Hebron. Kellhom jaħarbu meta seħħet in-nakba, il-katastrofi, tal-1948 u nħoloq l-istat tal-Iżrael. Għalhekk Walid twieled qalb ir-refuġjati f'Amman. Issa għandu l-Palestina tiegħu fil-poeżiji, fin-novelli u fir-rumanz. Biċċiet 'l hawn u 'l hemm. Karl għandu l-Palestina kollha fuq sidru.